Oliy Majlis deputati: Hududlarda tor doiradagi malakali shifokorlar yetishmovchiligi mavjud

Joriy yilning 16-may kuni Oliy Majlis Qonunchilik palatasining navbatdagi majlisi bo‘lib o‘tdi. Deputatlar Respublika ixtisoslashtirilgan terapiya va tibbiy reabilitatsiya ilmiy-amaliy tibbiyot markazi hamda Respublika neyroxirurgiya ilmiy markazi rahbarlarining axborotini eshitdilar, deb xabar berdi O‘zA.
Majlisda qayd etilishicha, Respublika ixtisoslashtirilgan terapiya va tibbiy reabilitatsiya ilmiy-amaliy tibbiyot markazi tomonidan har yili 8 ming nafardan ziyod bemorga statsionar yordam ko‘rsatilmoqda. O‘zbekiston Prezidenti belgilab bergan vazifalardan kelib chiqib, ushbu markaz mutaxassislari tomonidan joriy yilda 29 marotaba joylarga chiqishlar tashkil etildi, ular doirasida 5,1 ming nafardan ziyod kishi tibbiy ko‘rikdan o‘tkazildi, shuningdek, markaz mutaxassislari tomonidan ushbu sohadagi 1068 nafar mutaxassis tegishli malaka oshirish kurslaridan o‘tdi.
Respublika neyroxirurgiya ilmiy markazi tomonidan 2016-yilda 5 ming nafardan ortiq bemorga statsionar yordam ko‘rsatildi va 3,5 ming nafar bemorda jarrohlik amaliyoti o‘tkazildi. Shu bilan birga, joriy yilda markaz mutaxassislari tomonidan respublika mintaqalarida 6 ta mahorat darsi, 201 ta jarrohlik amaliyoti, 19 ta seminar mashg‘uloti tashkil etildi, shuningdek, sog‘liqni saqlash tizimining boshlang‘ich bo‘g‘inlari uchun neyroxirurgik kasalliklar bo‘yicha uslubiy qo‘llanmalar tarqatildi. 2016-yilda 54 nafar mutaxassis, shundan 7 nafari xorijda malaka oshirish kurslaridan o‘tdi. Joriy yilda 39 nafar mutaxassis malaka oshirdi.
Muhokama davomida mavjud muammolarni aniqlash va ularni bartaraf etish bo‘yicha aniq chora-tadbirlar ishlab chiqishga asosiy e’tibor qaratildi. Xususan, markazlar hamda birlamchi tibbiyotning barcha bo‘g‘inlarida ixtisoslashtirilgan tibbiy yordam ko‘rsatishning keng qamrovli tizimi to‘liq tashkil etilmaganligi ta’kidlandi. Shuningdek, joylarda va markazlarning filiallarida malakali kadrlarga bo‘lgan talab dolzarbligicha qolmoqda. Xodimlar malakasini doimiy ravishda oshirib borish maqsadida respublika hududlarida mahorat darslarini muntazam o‘tkazish va ko‘paytirish, telemeditsina tarmog‘i imkoniyatlaridan keng foydalanish zarurati mavjud. Shuningdek, ixtisoslashtirilgan markazlar mutaxassislarini xorijdagi yetakchi klinikalarda yangi texnologiyalar bilan ishlashga o‘qitish va xorijdagi markazlardan jalb etilgan mutaxassislar uchun shart-sharoitlar yaratish yuzasidan tegishli choralar ko‘rish zarurligi ta’kidlandi.
O‘rganishlar natijasida aniqlandiki, mazkur markazlar tomonidan aholiga malakali ixtisoslashtirilgan tibbiy yordam zamon talablari darajasida ko‘rsatilmoqda. Lekin, hududlarda ichki kasalliklar va neyroxirurgiya sohasidagi kasalliklarni profilaktika qilish, ularga tashxis qo‘yish hamda davolashda tor doiradagi malakali mutaxassislarning yetishmovchiligi kuzatilmoqda.
Oliy Majlis Qonunchilik palatasi deputati Mavluda Xo‘jayeva
Markazlardagi mavjud muammolarni aniqlash va ularni bartaraf etish bo‘yicha aniq chora-tadbirlar ishlab chiqishga kelishib olindi. Majlis yakunida Qonunchilik palatasining tegishli qarori qabul qilindi.